khistorydata/jeongjo-sjw-relations huggingface dataset:
정조 15년
李祖承啓曰副校理李晴以報謝祭大祝纔已出去玉堂上下番俱空事甚未安應敎李義鳳修撰尹序東鄭東觀副修撰李太亨竝卽牌招以爲推移入直之地何如傳曰允
정조 15년
傳于李祖承曰承旨分詣四門受香所奉審摘奸以來以應敎李義鳳修撰尹序東鄭東觀牌不進罷職傳旨傳于柳戇曰只推
정조 15년
傳于李祖承曰奉審承旨入侍
정조 15년
傳于柳戇曰左承旨入侍
정조 15년
李祖承以弘文館言曰本關上番闕直事甚未安今日政新除授玉堂竝待下批仍卽牌招以爲推移入直之地何如傳曰允
정조 15년
傳于李祖承曰明日修改時廟內與神室當分詣禮曹參判待下批牌招察任神室修改時向以戶堂進去定式而更思禮曹堂上亦當進去原傳敎中以戶禮堂添書揭板亦衣此爲之事分付日熱如此戶工曹看役應參堂上中耆耋人竝許遞今日政差出待下批一體牌招察任
정조 15년
柳文養啓曰合辭許久闕啓事甚未安今日政新除授兩司長官竝待下批一體牌招何如傳曰允
정조 15년
以京畿監司徐鼎修狀啓同知李灌就問事傳于李祖承曰在外摠管許遞前望單子入之待下批乘馹上來事下諭今聞未入於前望云今日政擬入
정조 15년
傳于李祖承曰前此犯科之駭悖不一而足非不知嚴加處分而特以念渠祖之意相換而已則擧措之忝厥愈往愈甚小心二字渠祖本色則雖以今日言之敢於莫重之地付階看役也喧譁不禁承旨奉審時已令嚴飭更遣史官摘奸紀綱所在渠之嚴處豈可已乎然猶更念蔭補之義他司姑令相換則銓曹之以例窠換差殊甚不然銓官推考監役官朴絅壽守奉官中相換事分付
정조 15년
傳于李祖承曰申飭何如而付階之役喧譁不禁一任監役官之所爲況稱以除草多入坊軍喧譁又忒甚至遣騎郞而禁飾此專由於入直官員不能瞭然之致本署入直令徐有升今日政他窠另擇相換此後都提擧各別嚴飭之意知悉莫重處官員多不擇差前後申飭之下焉敢若此自今雖參下序陞如不十分可合序陞後卽爲相換如是定式而一或不謹不卽相換之該署二提調該曹長堂當各別重勘以此傳敎書之本曹官案及本署直所
정조 15년
有政吏批判書金文淳進參判朴祐源差祭參議未差左承旨李祖承進以洪檢爲大司憲以柳誼爲大司諫以洪彦喆爲執義以權恢爲司諫以崔守忱任長源爲掌令以朴載淳洪克浩爲持平以魚錫㱓爲獻納以鄭東愼爲正言以尹光普爲校理以吳泰賢爲副校理以李羽晉爲副修撰以沈能翼爲司成以黃載實爲典籍以南陽龍爲司僕主簿再政以林道浩爲校理以李祖源爲禮曹參判以李洪載爲兵曹參判以李秉模爲藝文提學以徐浩修爲尙衣提調以徐榮輔爲司僕正以許晊爲軍資正三政監役朴絅壽順康園守奉官許种相換以李𡊠爲工曹判書以閔台爀爲戶曹參判宗廟令徐有升南部令鄭東簡相換兼直閣段徐榮輔
정조 15년
兵批判書吳載純進參判柳誼病參議尹長烈差祭參知鄭益祚入直同副承旨李思祚進以李堉爲都摠管以李灌爲副摠管以呂萬永爲曹司五衛將以白翼鎭爲訓鍊主簿以李晴爲文兼以趙永祥爲武兼副護軍林道浩李秉喆李錫夏張錫胤副司直具㢞徐有成朴天行朴天衡申光履金履翼宋俊載權坪韓致應朴崙壽再政以成道明爲武兼
정조 15년
以副修撰李羽晉牌不進罷職傳旨傳于李祖承曰只推
정조 15년
傳于李思祚曰在外戶曹參判許遞令該曹口傳差出待下批牌招察任
정조 15년
吏曹口傳政事以金持默爲戶曹參判
정조 15년
李祖承啓曰明日動駕時兩司侍臣當爲備員而執義洪彦喆司諫權恢掌令崔守忱獻納魚錫齡正言鄭東愼牌不進掌令任長源持平朴載淳洪克浩在外正言朴孝成未署經無進參之員何以爲之敢稟傳曰未署經人員除署經違牌人員只推更卽牌招
정조 15년
李祖承啓曰大司憲洪檢執義洪彦喆掌令崔守忱牌不進掌令任長源持平朴載淳洪克浩俱在外監察茶時之意敢啓傳曰知道
정조 15년
以京畿監司徐鼎修啓本進上蛇油丸移定南陽府事傳于李祖承曰民邑之弊不可不念藥院所用亦當詳問處之該院姑勿發送本道姑勿擧行更待處分事回諭
정조 15년
以京畿監司徐鼎修狀啓顯隆園守僕等加給土地斗數區別馳啓事傳于李祖承曰依此狀啓論列員役七名各十斗畓加給守護軍五十名各八斗畓加給山直七十名各賭地七斗畓別爲劃給以此傳敎載之園志邑志又於御覽成冊中付標上送一依當初定式擧行卿與前府使知悉事回諭而今則園所田畓旣釐正初定新定標界內田畓分給數爻歲收數爻與龍珠寺田畓別爲修成冊一通上送以爲便覽之地加定標內民田許令畊食與厚價買取亦果決定乎待決定通同修啓事一體回諭
정조 15년
柳戇以吏曹言啓曰全羅都事申獻朝呈狀內矣身新除之下卽當出肅而前任抱川縣監時解由方在未出中揆以公格不可冒赴云矣當初擬望時未能照察遽然擬入至蒙恩點矇然之失臣不勝惶恐而旣未出解由則其在法例不可仍置依例改差何如傳曰旣命勿拘常格此草記豈可捧入乎當該承旨捧現告草記還給
정조 15년
李昌會以戶曹言啓曰宗廟東西外墻頹圮處今二十七日正殿修改後亦卽始役仍令改築之意敢啓傳曰知道
정조 15년
李祖承以禮曹言啓曰今二十七日宗廟滲漏處移安修改吉時令日官推擇則同日卯時午時申時俱吉云以此時中推移擧行何如傳曰允
정조 15년
李思祚以訓鍊都監言啓曰今七月二十七日宗廟擧動時因兵曹節目金虎門軍六十名軍餉色軍二十名將官率領挾輦侍衛金虎門二十名銅龍門軍四十名南營馬兵四十五名廣智營軍三十五名北營標下軍三十五名各其將官率領赴陣還宮後各還直所而竝待標信擧行之意敢啓傳曰知道
정조 15년
李思祚以御營廳言啓曰今七月二十七日宗廟擧動時依兵曹啓下節目東營入直騎士二十五人內營直二人除實二十三人及鄕軍五十名內營直五名除實四十五名新營入直鄕軍一百四名內營直十名除實九十四名各色京標下軍二十三名各其將官領赴于訓鍊都監都領陣東營集春營入直馬步軍兵竝待標信擧行而還宮後各還本處入直之意敢啓傳曰知道
정조 15년
辛亥七月二十六日卯時上御重熙堂左承旨禮房承旨入侍時行左承旨李祖承右承旨柳文養假注書趙台榮記事官洪樂游徐有聞以次進伏訖上命書傳敎曰左承旨爲禮房上曰左承旨先退卽爲傳香而必以各別齋沐虔誠將事之意另飭四門獻官傳香後卽爲入稟可也命書傳敎曰傳香承旨馳詣太廟仍詣神室修改受香所奉審摘奸以來命退承史以次退出
정조 15년
辛亥七月二十六日巳時上御重熙堂奉審承旨入侍時行左承旨李祖承假注書趙台榮記事官洪樂游徐有聞以次進伏訖上曰宗廟滲漏處果何如祖承曰滲漏係是屋脊故方造浮階矣上曰造階之時想致喧聒矣祖承曰十四室遍設浮階故果有喧聒之弊故臣另飭而來矣上曰上番翰林卽爲馳詣申飭役夫毋敢喧聒之分付可也命退承史以次退出
정조 15년
行都承旨柳戇坐行左承旨李祖承坐行右承旨李洪載坐左副承旨李晩秀坐右副承旨柳文養坐直同副承旨李翼晉坐直注書二員未差假注書金達淳仕趙台榮仕直事變假注書安廷善仕
정조 15년
藥房提調趙鼎鎭副提調柳戇啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈宮慈宮氣候一樣卿等不必入侍矣
정조 15년
傳于柳戇曰右承旨爲禮房
정조 15년
傳于李祖承曰朝前日候雖向晴昨日微霔瓦簷當沾滋修改之役待陽曬多日爲之可以堅緻修改日字退定擇告展謁亦爲依此爲之事今該曹知悉
정조 15년
傳于柳文養曰禮房承旨入侍
정조 15년
承旨前望單子入之李洪載李晩秀李翼晉落點
정조 15년
以兵曹堂上武臣朔試射設行單子傳于李翼晉曰日熱如此今朔試射姑停自來月待涼生爲之
정조 15년
以司諫權恢再牌不進罷職傳旨傳于李祖承曰只推
정조 15년
以正言朴孝成牌不進罷職傳旨傳于李祖承曰只推
정조 15년
吏曹口傳政事以判校咸士謙司藝李尙運相換
정조 15년
李晩秀以戶曹言啓曰奉常寺神室雨漏處已爲修改移安廳後墻今方改築矣監董本曹郞廳繕工監官員本寺郞廳及工匠等姓名竝爲錄置雨漏處則限五年墻垣則限十年限內有頉則當該監董郞廳及工匠等竝依律重勘事定式施行何如傳曰允
정조 15년
李晩秀以觀象監提調朴祐源意啓曰今日太廟告由祭時臣以獻官進去矣及就外班之際奏時官不爲待令而時刻臨迫無以擧行臣適帶本監提擧本監下吏亦有待令故趁刻奏時而還安香祝移奉後出來公廳嚴加査實則禁漏官則謂以禮曹之不爲捧甘知委禮曹則謂以雖無捧甘之事本曹下隷自下言及禁漏下隷云禁漏之初不待令春曹之不爲捧甘莫重享禮有此禁漏之闕待萬萬驚心當該禁漏官自本監爲先除案令攸司從重嚴勘而臣亦待罪本監不能察飭之罪不勝惶恐之意敢啓傳曰知道與大享及朔望有異禁漏官何以知之乎該曹與本監間孰當知委而不卽知委乎令政院査實當該堂上論罪可也
정조 15년
李祖承以刑曹言啓曰計士各別嚴治事命下矣依傳敎計士李文玉箇箇考察嚴杖一百之意敢啓傳曰知道
정조 15년
大司諫柳誼執義洪彦喆掌令崔守忱獻納魚錫齡校理尹光普林道浩副校理李晴正言鄭東愼副修撰李太亨等啓曰鄭致達之妻凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分乃至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以貢我宗祊於億萬年磐石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也致辟何累於文王之聖德而恩不掩義所以爲周公之達孝也以殿下之聖學高明見理深精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置思之及此每不覺凜然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶憯筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後半行刀割擧國臣民腐心之痛切齒之讎尤有倍於前日請物故罪人德相亟施孥籍之典金宇鎭之彌天罪惡已悉於三司箚啓而苟究其本則其父金尙喆是已蓋尙喆本以庸瑣之品濫據勻軸之任眷遇何如恩造何如而奈其賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此宇鎭之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先試嘗試之計急於掉脫而反肆欺罔之習噫嘻痛矣是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之嚴嵩賊堅之許積一行刀割姻附賊復陰助聲勢不軌之跡已綻懷二之謀難掩今此賊復之輸款卽是尙喆之結案揆以邦憲豈可一刻容貸於覆載之間乎請逆賊尙喆依律處斷十四行力割
정조 15년
大司諫柳誼執義洪彦喆掌令崔守忱獻納魚錫齡正言鄭東愼等啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之說究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承款又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書籍講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶憯不道之謀而只誅其身王章已失輿憤未洩其陰凶情節其弟萬無不知之理又況會遂之罪惡與澤遂一而二二而一也而忍杖不服遽有酌處之命已是失刑之大者李觀源以啓能之壻兼有師生之義啓能凶憯不道之謀決無不知之理而以蒙騃爲敎遽然酌處有乖獄體請遲晩後物故罪人啓能亟施孥籍之典趾賊等凶種快施邦刑養遂獻遂會遂李觀源竝令王府設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎下該府者有夏賊囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賊女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請亟寢夏賊子女待年用法之命斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貧天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激唯其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫師四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰九字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖而七字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽待年與否今無可論宇鎭以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭一行刀割之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉今此酌處之命已是萬萬乖當而不有臺啓遽下特敎半夜之間勒令押付禁堂承宣俱未與知自有鞫體以來豈有如許非常之擧乎已輸款之凶逆決不可酌配未盡究之情節尤不容不覈時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忘忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭舞蹈之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五九月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法答曰不允
정조 15년
掌令崔守忱啓曰妖宦壽賢之締結一種嗜利之凶徒爛熳和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請爲奴罪人金壽賢河翼龍竝令王府設鞫得情夬正王法答曰不允
정조 15년
正言鄭東愼啓曰大靜縣爲奴罪人金壽賢以幺磨宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡究覈輿情莫不憤惋興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人金壽賢河翼龍竝令王府設鞫得情快正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典答曰不允
정조 15년
辛亥七月二十七日午時上御重熙堂禮房承旨入侍時右承旨柳文養假注書趙台榮編修官咸士謙記事官徐有聞以次進伏訖上曰左承旨入侍出榻敎賤臣承命出傳行左承旨李祖承進伏上曰修改處只爲二室而附階之遍設於十四室果何委折乎文養曰似是戶曹不善擧行之致矣上曰兪駿柱所言云何文養曰俄聞兪駿柱言則以爲愚迷鎭錯至犯重罪萬萬惶懍云矣上曰朴絅壽之言以爲如何文養曰莫重修改處不爲入稟只憑計士輩所言擅設附階於十四室以致喧聒者莫非昏昧之致罪合萬死云矣上曰凡係太廟事役雖至微事例皆經稟而今此附階一事不爲取稟任自遍設以致喧聒於肅敬之地者萬萬駭然矣仍命書傳敎曰凡修改之役雖墻垣等閑處必告事由今番廟內滲漏兩室各爲一處此不過一二張改瓦者以此知之矣昨聞十四室皆設付階甚以爲訝査問於將作郞則所對不識東西先令相換略懲渠罪而今因更査始覺渠輩之擅便於至重至敬之事況付階之遍設於各室之前例有無問于本暑果無其例云尤豈不萬萬未安乎椽端仰土之剝落果如渠輩之言則告由祝文當添入措語受押單子亦當添書頭詞矣所謂計士之籌摘進去者與營繕自下設付階云寧有如許紀綱將作郞雖以戶曹甘結爲推諉之端而究其爲首非營繕事而何屢次嚴問之下擧措節節駭悖念舊猶屬第二件事所重自有在焉前監役官朴絅壽爲先出付法府照律定配計士令該曹各別嚴治至於戶曹堂郞事尤有駭然者營繕雖欲甘聽守僕之說而爲之身爲判堂不問告由與否爲此前例所無之擧矇若不知問啓之時有若諉罪者然是豈成說乎戶曹判書趙鼎鎭爲先越俸十等付階之遍設於十四室卽無於前之例則徒仰計士之口初不敢一言可否又不勸令堂上草記或移文如是之故自上不惟不得聞知禮曹不知政院不知藝文館不知該署提擧本曹判堂亦皆不知渠之罪已極無狀而渠以前例房郞敢爲此無例之擧獨於看役一事曰以前例只看形便等說肆然奏對於政院而莫重肅嚴之地只送計士任其雜亂今於更問之下所對一味無嚴幺麽蔭官如是不畏法亦所罕聞戶曹前例房郞廳兪駿柱先汰職名令該府施以禁錮之典命退承史以次退出
정조 15년
辛亥七月二十七日申時上御重熙堂右承旨入侍時右承旨柳文養假注書趙台榮記事官洪樂游徐有聞以次進伏訖上命書傳敎曰神室修改不過數張瓦整置雖知雨前畢役而還安節次遣史官奉審以來矣待到申後無入稟意謂各位行事之遲滯而然今始問之史官之復命在午前而在院承宣生疎莫甚不傳於受稟之司謁以致過申不得入稟事未前聞當該承旨罷職參坐不爲提醒諸承旨亦爲罷職又命書傳敎曰承旨前望單子入之待下批牌招察任文養曰太廟雨漏處修改移還安祭大祝依朔望祭享例以二人塡差者殊未妥當朔望祭則大祝二人不過輪回讀祝而至於移還安祭則不但讀祝而已移奉還奉時節次以二大祝擧行實有苟艱之慮不可無變通之道故敢此仰達矣上曰此後以大祝及宮闈令各五人定式可也出擧條命退承史以次退出
정조 15년
行都承旨柳戇坐行左承旨李祖承坐行右承旨李洪載坐左副承旨李晩秀坐右副承旨柳文養坐直同副承旨李翼晉坐直注書二員未差假注書金達淳仕直趙台榮仕事變假注書安廷善仕
정조 15년
李晩秀啓曰來初一日輪對日次矣敢稟傳曰爲之
정조 15년
傳于李祖承曰禮房承旨同副承旨入侍
정조 15년
傳于柳戇曰政官牌招開政
정조 15년
以漢城府今七月朔月終閭家奪入貰入白文買賣依例摘奸無乎事別單傳于李晩秀曰向者判尹之處分左相擧措之依施者此亦仰遵先朝制法之聖意蓋幾十金以上窮巷民戶則本不入於法典之中云耳近來之人多鹵莾昨日之事猶不記有本來令式豈皆盡知然則班戶之認爲新令之稍異民戶之認爲舊法之更張者是無異於罔民欲待朔例別單而一番申諭矣今因別單更此敷示卿等以此知悉至於左相擧條亦指窮巷貧戶而言萬一藉此買得十間以下於闤闠中朝增十間暮增十間次次蠶食如乙未冬處分之泰淵家廣占則惟玆爲貧戶申修舊典之意反爲違越先朝成憲之歸此意卿等與各部官不可不知判尹之處分今日之判付一則遵舊二則遵舊之意也
정조 15년
柳文養啓曰因觀象監草記令政院査實當該堂上論罪事命下矣卽爲査問於禮曹及禁漏則今二十五日告由祭單子啓下後自該曹捧甘各司而禁漏亦爲一體知委云故取見其甘結禁漏果在列書之中而初無官吏着名該曹雖曰捧甘旣不着名則與初不知委無異祀享奏時事體不輕而應行知委之事不能檢飭致有該監之草記當該禮曹堂上從重推考何如傳曰當別有傳敎矣
정조 15년
柳戇以吏批言啓曰本曹參判今當差出而前望中無故之人只有二人以二望擬入之意敢啓傳曰知道
정조 15년
有政吏批判書金文淳進參判參議未差行都承旨柳戇進以閔台爀爲兵曹參判尹光普爲東學敎授尹羽烈爲京畿都事南部令徐有升儀賓都事申在維相換兼執義李義鳳兼掌令徐榮輔鄭東觀兼持平李冕膺竝單付再政以具庠爲吏曹參判李秉模爲禮曹判書李義行爲禮曹參判金履禧爲禮曹參議
정조 15년
兵批判書吳載純病參判閔台爀未肅拜參議尹長烈入直進參知鄭益祚病同副承旨李翼晉進副司直李復永閔台爀金樂洙
정조 15년
李翼晉啓曰俄者司謁以李海淸洪栒日後殿座時待令事來傳下敎而李海淸纔因兵曹草記有拿處之命則旣拿處而又待令或慮其誤傳所致卽又司謁以洪栒金相九日後殿座待令之意更傳下敎莫重傳命何等審愼而當初誤傳之狀極爲痛駭當該司謁令攸司從重科治何如傳曰聞是別監誤傳司謁錯聽而然云司謁無可罪之端分揀
정조 15년
以京畿監司徐鼎修狀啓陽川等邑田畓各穀水浸被損形止馳啓事傳于李晩秀曰觀此狀辭陽川金浦富平衿川等四邑之沿邊浸水雖因地勢之似然言念民情極爲矜悶水退陽曝之後能有蘇醒之望乎咫尺郊畿之民情尤所當恤令道伯預加詳察俾無一夫之失所事令廟堂行會
정조 15년
以平安監司洪良浩狀啓平壤城操令廟堂稟處事傳于李翼晉曰一體停操事回諭
정조 15년
柳戇以吏曹言啓曰今此朔祭宗廟大祝前修撰崔顯重景慕宮獻官前參判李祖源塡差而時無職名令該曹口傳付軍職何如傳曰允
정조 15년
兵曹口傳政事副司直李祖源
정조 15년
李晩秀以禮曹言啓曰郊壇四孟朔遣禮郞看審有無頉自該曹草記事定式矣發遣郞廳風雲雷雨壇先農壇雩祀壇祈雨壇司寒壇癘壇次弟摘奸則各壇壇上俱爲無頉而今番雨餘先蠶壇南邊紅箭門箭木一箇折傷漢江壇東邊墻垣三尺許頹圮䚺待晴修改事分付該監此後修掃看護等節另加申飭之意敢啓傳曰知道
정조 15년
李翼晉以禁衛營言啓曰本營哨官柳載南受由過限依例汰去之意敢啓傳曰知道
정조 15년
李祖承以義禁府言啓曰時囚保放事命下矣時囚罪人李集斗保放之意敢啓傳曰知道今日開坐照律可也
정조 15년
李祖承以義禁府言啓曰前監役官朴絅壽出付法府照律定配事命下矣朴絅壽江原道歙谷縣定配而以承傳內辭意具罪目卽爲發遣府羅將押送配所之意敢啓傳曰知道
정조 15년
李祖承以義禁府言啓曰保放罪人李集斗還囚後照律之意敢啓傳曰知道
정조 15년
李祖承以義禁府言啓曰時囚罪人兪駿柱令該府施以禁錮之典事承傳啓下矣兪駿柱禁痼放送之意敢啓傳曰知道
정조 15년
李祖承以刑曹言啓曰因觀象監啓辭莫重享禮有此禁漏之闕待當該禁漏官爲先除案後令攸司從重嚴勘事命下矣取考律文則大明律制書有違條有曰凡奉制書有所施行而違者杖一百當該禁漏官崔擎斗依此律決杖一百懲勵放送何如傳曰禁漏官無罪分揀可也
정조 15년
禁府照目江陵前府使李集斗矣本府議啓內魚鱐回轎二事囚供道牒雖有相左備局回啓旣以不足論罪爲言今不必擧論是白乎矣至如悖儒之奪取罪囚隱置聖廟實是前所未有之變怪則身爲命吏不能嚴戢其在後弊誠非細故以此照律罪杖八十收贖奪告身三等私罪奉敎依允爲旀議減一等爲良如敎
정조 15년
禁府啓目訓鍊都監哨官李海淸原情云云傳旨內辭緣泛稱遲晩刑推得情何如啓不足責附過放送爲良如敎
정조 15년
掌令林長源啓曰請爲奴罪人金壽賢河翼龍竝令王府設鞫得情夬正王法昔辭見上答曰不允
정조 15년
辛亥七月二十八日卯時上御重熙堂禮房承旨同副承旨入侍時右副承旨柳文養同副承旨李翼晉假注書趙台榮記事官洪樂游徐有聞以次進伏訖上命文養書傳敎曰致敬於祀典之一念庶或諸臣之體認而自神室修改至于無告儀而欲爲各室修改無非誠敬未盡之所致此所以耿耿於近日者也此際昨見該監草記又知再昨修改告由祭享禁漏官之不爲待令以致奏時之替行云大抵自初之擧行欠敬也故各司應行之事隨處做錯予方悚然何責乎有司而聞政院査奏該曹知委之漏却於禁漏者決不可置而無飭無論事勢之如彼如此掌禮之官焉敢辭其責乎該曹諸堂遞差今番事節節違於前例故各項擧行亦然各室移還安之擧吏曹亦未及詳知奉出奉安之大祝只依朔望及墻垣修改告由例不能擇差大祝中甚至年衰眼昏者莫辨祝書字樣云若當移還安時擧行則其爲苟艱亦豈不萬萬未安乎雖令更爲塡差當該吏曹堂上亦不可以未及聞知曲恕亦爲遞差此後雖朔望祭享眼昏人切勿塡差事嚴飭吏曹雖或混差獻官亦卽草記改差事俾各書付享所如陵寢則勢難草記以祝史臨時代行事一體分付仍令定式命退承史以次退出
정조 15년
辛亥七月二十八日午時上御重熙堂左副承旨入侍時左副承旨李晩秀假注書趙台榮記事官洪樂游徐有聞以次進伏訖上曰禮曹諸堂及吏曹參判今日政差出事分付賤臣承命出傳上曰近來命課學不能成樣以專昧向方者苟充此豈成說如孤虛旺相之法方書浩多門路甚多固難責之於此輩而若其生氣福德天時陰晴一見風雨賦者孰不知之而雖以今番神室修改擇日言之不能審愼有此僨誤而極矣雲觀一提擧能解象律之學俟其病間自當仕進而旣非肅拜之職則監中事務豈無在家管檢之道耶祿官中術業精明者視其功勞陞遷敎授生徒中今雖生疎有才可敎者善爲勸課俾底成就雖勸課而終不可成才者一竝除汰而若其勸課成就之道限以幾年凡係釐正之事成節目後日登筵時指一稟處之意竝以筵敎分付可也命退承史以次退出
정조 15년
行都承旨柳戇坐行左承旨李祖承生行右承旨李洪載坐直左副承旨李晩秀坐右副承旨柳文養坐同副承旨李翼晉坐直注書李海淸仕一員未差假注書趙台榮仕直事變假注書安廷善仕
정조 15년
李翼晉啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 15년
傳于柳文養曰右副承旨馳詣宗廟同副承旨馳詣景慕宮奉審摘奸以來
정조 15년
柳文養啓曰兵曹參判閔台爀旣入闕中兼帶同義禁不爲肅謝直爲出去事甚未安推考警責何如傳曰允
정조 15년
柳文養啓曰卽者副修撰李太享以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 15년
有政吏批判書金文淳進參判參議未差行都承旨柳戇進啓曰本曹參判今當差出而前望中無故之人只有二員以二望擬入之意敢啓傳曰知道以李秉模爲戶曹判書再政以朴祐源爲吏曹參判鄭昌順爲禮曹判書李海淸爲注書李𡊠爲宗廟提調吳載純爲內醫提調李秉模爲禮賓提調訓鍊提調單李秉模
정조 15년
兵批判書吳載純參判閔台爀病祭議尹長烈入直進參知鄭益祚病同副承旨李翼晉進副司直單洪檍徐邁修朴祐源
정조 15년
柳戇啓曰新除授注書李海淸卽爲牌招察任何如傳曰允
정조 15년
傳于柳戇曰刑曹判書前望單子入之待下批牌招察任
정조 15년
刑曹判書前望單子入之金尙集落點
정조 15년
傳于李祖承曰判堂姑未律當其罪故以渠罪犯止於禁錮今則判堂旣門黜故犯之郞廳豈可薄施減一等之科乎渠之所爲姑舍是所用者皆是不似未安之物云其罪豈下於該監郞乎禁錮人兪駿柱加施遠配之典
정조 15년
以忠淸監司朴宗岳狀啓八月令進上生松茸及早紅柿子限內不得封進惶恐待罪事傳于柳文養曰勿待罪事回諭
정조 15년
李翼晉以兵曹言啓曰景福宮衛將禹允益身病猝重勢難供職呈狀乞遞輪番之任不可久曠改差何如傳曰允
정조 15년
李洪載以賑恤廳言啓曰東部祭基里契居良人尹興大渰死恤典錢二兩布一疋西部成朔州契幼學黃仁煥行廊一間頹壓時獨女安召史子七歲兒壓死恤典布一疋錢一兩上下四郊病幕中雨水滲漏者東部字內二十二處南部字內三十二處西部字內十八處北部字內二十三處蓋覆空石每幕各五立依例分給至於民家頹壓之數旣承追後都錄草記之命姑待該府畢報一一題給後通計前後數爻別單書入之意敢啓傳曰知道
정조 15년
李翼晉以義禁府言啓曰禁錮人兪駿柱加施遠配之典事承傳啓下矣兪駿柱慶尙道機張縣遠配而以承傳內辭意具罪目依例發遣府羅將押送配所何如傳曰允
정조 15년
李祖承以漢城府言啓曰孔德里中任車有濟自本府照律科治事草記允下矣取考律文則大明律戶役條有曰躱避差役者杖一百詐僞條有曰對制及奏事上書詐不以實者杖一百徒三年名例云二罪俱發以重者論車有濟從重論以詐不以實杖一百徒三年照律而杖則自臣府決杖配則令該曹發配何如傳曰允足以懲勵定配分揀可也
정조 15년
李洪載以賑恤廳言啓曰今七月朔內出幕病民之身死貧不掩土者北部字內一名東部字內一名南部字內一名合三名恤典布各一疋錢各一兩上下後別單書入之意敢啓傳曰知道
정조 15년
持平洪克浩啓曰請爲奴罪人金壽賢河翼龍竝令王府設鞫得情夬正王法措辭見上答曰不允
정조 15년
副修撰李太亨疏曰伏以臣之老母年近八十宿病沈痼長時奄奄忽自日昨添得暑痢之證一日之內度數無計食飮全却元氣暴陷若不保朝夕臣於直中得聞此報心神飛越按住不得玆敢忙陳短章徑出禁扃伏乞聖明俯賜諒察鐫臣職名仍治臣瀆擾之罪以肅朝綱不勝幸甚答曰省疏具悉爾其勿辭救護母病
정조 15년
辛亥七月二十九日辰時上御重熙堂禮房承旨入侍時左副承旨李晩秀右副承旨柳文養假注書金達淳記事官洪樂游徐有聞戶曹郞廳鄭華淳以次進伏訖上曰戶曹郞廳進前可也華淳進前上曰太廟附階事豈不萬萬可悶乎聞其板子多用船板云不似未安之物許久留置於肅敬之地者大不成說矣十四室及空室二室竝皆爲之否華淳曰然矣上曰先朝未嘗有此等事空三室增廣之際似或有此例而亦豈至於十四室竝設附階之理乎卽今雨勢似無日間夬晴之望欲待夬晴後始役則以其未安之物曠日踰月於廟內咫尺之地者極爲可悶雖非附階竹層梯似足代用矣華淳曰前例多以竹層梯或凳架用之矣上曰瓦上草根用長竿束連足以鉤拔也華淳曰然矣上曰朔祭又隔宵而許多不潔之船板不爲撤去以至行事誠甚悚然而旣設之附階又無端撤去亦係未安矣役處若是暫時可了之事則乘乍晴之日誠欲始役而此則役處浩大非猝乍間可畢云甚爲悶迫矣爾以此意往諭都提調附階之撤去當否商議回奏可也上敎文養曰始役後還安祭勢難親臨蓋太廟享禮凡有親臨例爲大享只行大祭殊涉未安故也上曰今番事若在先朝則凡所震惕之擧當復如何予則誠敬不敢追先朝萬分之一故自下擧行亦節節做錯矣問于日官則明日以後來初七日稍吉云而試察星象來月十日以前則似無夬晴之期況蒸熱如此東邊雖不雨西邊必雨矣文養曰然矣上曰此雨在農務不至爲害耶文養曰似不至於痒稼矣上曰當初太常擧行極爲無狀祈晴之時反行祈雨之儀獻官輩又不能十分虔誠祈晴以後未有不雨之日雖其霏注之不同殆若日課矣欲待數日夬霽亟行賞典而終無晴意拖至于今矣祈晴後無賞典亦係無前之例也文養曰莫非臣等不能殫誠之罪也上曰戶判事大可悶矣當初除拜以其曾經郞廳而不事事特甚此所謂趙魏之老則優滕薛大夫則不足者也旣自戶曹捧甘而身爲判堂曰以不知是豈成說乎大抵今之卿宰全不識事面故觸處做錯雖以神室墻垣事言之限以七年者全沒商量苟能築之甚固則固有久支之望而豈可如是之久乎文養曰更以五年爲限矣上曰近來諸臣於銓職則必以謀避爲事予則甚以爲非矣聞其言以爲不能以自峻氣行政故不欲居銓云而此則不然古之銓堂非不用峻氣而亦未嘗不恢公不幸乙亥以後一種怪鬼之輩專行凶臆所謂峻氣無非偏私之習如此而朝著何以淸明乎旣付以銓衡之責則朝家何必每每關攝而今若一任其所爲弊端實難防故也宋載經以後如洪秉瓚者亦敢效尤豈不可痛乎銓官如此有司之臣水如彼大凡近來士夫自少初不留意於彌綸經理之策故及其出身任職無一可觀世道至此將於何處得來其人乎仍命文養馳詣宗廟同副承旨李翼晉馳詣景慕宮奉審摘奸上敎文養曰典祀廳所奉祭物更爲看審後日久變味者外先爲奉來可也命退諸臣以次退出
정조 15년
辛亥七月二十九日巳時上御重熙堂左承旨入侍時行左承旨李祖承假注書趙台榮記事官洪樂游徐有聞以次進伏訖上曰戶曹郞廳如已入來使之入侍可也賤臣承命出與戶曹與郞鄭華淳偕入進伏上敎華淳曰往問大臣則大臣云何華淳曰左相以爲若於一二日內卽爲修改則附階雖令仍置至於多日而不爲撤去則事甚惶恐云矣上曰左副承旨入侍出榻敎賤臣承命出傳左副承旨李晩秀進伏命書傳敎曰政官牌招開政在外任參判許遞今日政差出又命書傳敎曰問於雲觀明日外一兩日內姑無可合之日云而須待快晴久曝可議修改今夜又當行朔享矣大抵各室遍設附階不但前例未聞先朝各年修改除非竹梯或凳架無他代用之例云若於初擇日修改則旣設之附階雖不必撤去今則快晴姑未的在何日況今夜豈可仍設而將事且況附階物種亦不愼擇所見萬萬未安云已令該郞問議大臣今日內使卽撤去依例以梯凳用於修改時之意曾有下敎而日前處分之止於越俸以爲後有難遞改也更思◆◆◆可謂看役之生熟猶屬節目間事且以政令言之戶曹分甘之事藉如其言果有不知監役官所爲屬於繕工則爲其提擧者焉逭其責乎且帶本署之任而徒信守僕勿口浼罪之說本兼三銜事務其敢曰莫聞知乎設附階也戶曹郞官之任其偃息渠家姑舍是竝與監役官同時醉似泥恣意退食私次而皆不敢一言禁止只令營繕下屬待令於莫重之役至登於史官之筵奏國有紀綱寧有是也不爲措辭告由於各室而各室移還安亦非該曹之罪乎此而尋常勘罪是豈重所重之意乎戶曹判書趙鼎鎭越俸勿施削去仕版門外黜送又命書傳敎曰有判堂今日可以進去擧行戶曹判書削黜之代除衆所共知實病及外仕卽速擬薦使之待下批先進去後謝恩命退諸臣以次退出
정조 15년
行都承旨柳戇坐行左承旨李祖承坐行右承旨李洪載坐左副承旨李晩秀坐右副承旨柳文養坐直同副承旨李翼晉坐直注書李海淸仕直一員未差假注書趙台榮仕事變假注書安廷善仕
정조 15년
李祖承啓曰大司憲洪檢未肅拜執義洪彦喆掌令任長源崔守忱持平洪克浩呈辭持平朴載淳在外監察茶時之意敢啓傳曰知道
정조 15년
李祖承啓曰來初五日朝參日次而景慕宮秋享大祭齋戒相値頉稟之意敢啓傳曰知道
정조 15년
柳文養啓曰社壇門柱修改告由祭文昨日申後來呈而字劃之訛舛句語之差誤臣不能詳審矇然捧納臣方惶恐待罪而莫重祭文有此欠敬當該知製敎所當重勘而本院請推之外無他可施之罰何以爲之敢稟傳曰爲先從重推考可也
정조 15년
柳戇啓曰臣以典牲提調秋享仲朔大祭犧牲看品事進去下直之意敢啓傳曰知道
정조 15년
柳文養啓曰文臣製述以何日爲之敢稟傳曰涼生後更稟
정조 15년
李祖承啓曰日官崔景烈昨日有放送之命故以卽爲放送之意分付刑曹而適値都囚徒來呈景烈之名在於錄啓中至使改修正以來則該曹宜無不聞不知之理而卽聞雲觀官員所告則崔景烈不爲放送至今在囚云罪人放未放何等關重而該曹尙不下帖於該署致使特敎放送之罪人經宿滯囚事未前聞極爲駭然該曹堂郞所當重勘而本院請推之外無他可施之罰何以爲之敢稟傳曰堂上推考郞廳拿處近來曹郞事誠悶然此事雖微事都民休戚專在司寇綱領則堂上雖摠察緊要繫於郞官此後各別擇差事嚴飭銓曹
정조 15년
李翼晉以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 15년
柳文養以禮曹言啓曰卽接宗廟署所報則今日之雨永寧殿第十二室東北角朴工上女夫瓦十餘張墜落西門內墻一間許亦爲頹圮云重殿內有此墜落頹圮之患不可無慰安之擧慰安祭不卜日今初三日設行而修改等節待快晴擇日擧行墻垣頹圮處改築間爲先圍排事分付何如傳曰允
정조 15년
柳文養以禮曹言啓曰卽接宣陵參奉所報則今初一日申時本陵王后陵上曲墻辰巳方內邊去月十三日所頹處廣九尺高三尺六寸又爲頹落云曲墻有頉例有慰安之擧而去月十五日本陵慰安祭旣以辰巳方曲墻頹圮告由則今又以此方所再次設行恐近疊瀆慰安祭則今姑置之本曹堂上郞廳依例進去奉審後修改等節待快晴與前頉處一體擧行何如傳曰允
정조 15년
李翼晉以兵曹言啓卽接宗廟入直部將鄭聖翰所報則宗廟東邊墻垣舊築七間許頹圮云臣載純馳往頹圮處看審後嚴飭該監以杻把子堅實圍排亦以樹柵而間數闊大守直衛軍二名不無疎忽之慮加定二名合四名限改築間嚴加守直亦令巡邏營門申飭校卒各別巡察之意分付何如傳曰允
정조 15년
李翼晉以兵曹言啓曰卽接宗廟入直部將鄭聖翰所報則宗廟西邊墻垣舊築二間許日前外面缺落圍排處今日因雨內面又爲頹圮云臣載純馳往頹圮處看番後嚴飭該監更以杻把子堅實圍排亦爲樹柵而衛軍二名依例定立限改築間嚴加守直亦令巡邏營門申飭校卒各別巡察之意分付何如傳曰允
정조 15년
李翼晉以兵曹言啓曰卽接南道參軍金若礪牒報則禁衛營所授昭義門南邊近處體城四間許頹圮云令繕工監爲先把子圍排分授軍門急速修築而把守軍兵亦令該軍門量宜定送限改築間嚴加守直之意分付何如傳曰允
정조 15년
李翼晉以兵曹言啓曰卽接西所衛將李濟萬牒報則泰秋門東邊中松一株今日風雨拔根顚仆云令該所依例斫去之意敢啓傳曰知道
정조 15년
李翼晉以禁衛營言啓曰本營分授昭義門南邊體城四間許頹圮處把守軍令該軍門量宜把守事自兵曹草記矣出番鄕軍二十名將校一人嚴飭定送率領晝夜輪回把守而待晴卽爲修築之意敢啓傳曰允
정조 15년
咸鏡監司李文源疏曰伏以茀祿自天慶會同辰慈宮獻齊岡之壽聖孝彌隆震邸回流虹之瑞尺衣漸長中外臣民之舞蹈歡祝曷有其極仍伏念臣偏荷簡畀之殊私猥據方岳之重任居然歲且周矣自莅職以來夙宵憂懼憶憧一念惟在於粗效殫竭報答隆眷之萬一而才猷淺短不足以剸裁機務威望素輕不足以憚壓州郡至於尋常簿書之末瞢昧鈍劣亦未免動輒錯誤夫爲國藩屛承流宣化固非如臣無似所可擬議者而伈伈俔俔一味尸素孤負委寄徒積罪戾雖以我聖上至仁至慈隨事庇覆特不加之以誅罰臣心之慙戁惶蹙固當如何哉且以臣嗜飮之辜致煩聖慮溫諭鄭重寶墨璀璨訓戒之至意洋溢於十六字之中懇懇諄諄猶若耳提面命臣以孤露餘生未嘗得此於慈父而得之於殿下此實殿下視臣如子惟恐其或傷也臣雖頑如木石銘鏤心肝不覺感涕之霑襟伏況一時董工有何勞勩之可記而每以太濫之恩賞誕頒絶迥之荒徼臣輒厭然冒受若固有之臣之於廉沒恥已不足道而其在淸朝愼賞之政玷累大矣臣於此尤不勝踧踖靡措之至噫臣受恩如天圖報無地糜身粉骨固所甘樂其何敢妄生占便之計猥蘄免之辭而第臣之長短臣自知之以臣之蔑識謏才擔此重寄畢竟僨敗自分必致迨此釁孽之未盡彰露若蒙恩遞則不惟臣身之可免顚躓庶幾國事之不至瘝曠而天地生成之德亦將有始而有終此豈非聖心之所可曲諒耶且況臣素患風痺之祟而春秋數千年行部海𩗃山嵐撼敲薰爍脾胃受傷而食飮全減手足麻木而屈伸甚難時或精神昏眩若墜煙霧論其症形雖非時日危急源委則已痼苟不得舁還京輦及今醫治竊恐永爲癃癈之物更無就列之日臣情到此吁亦慼矣私義之難冒旣如彼病勢之難强又如是則臣之願遞實出於勢所不已其可瀆撓是懼不一呼號於天日之下哉玆敢瀝陳肝血仰徹宸嚴伏乞聖慈特賜體諒亟許鐫免以爲公私之大幸焉答曰省疏具悉重任有難輕遞卿其勿辭察任
정조 15년
辛亥八月初一日午時上御重熙堂左承旨入侍時左承旨李祖承記事官李海淸洪樂游徐有聞以次進伏訖上曰奉審承旨入侍出榻敎賤臣承命出與左副承旨李晩秀偕入進伏上曰永寧殿殿宇瓦子當爲修改處果何如耶晩秀曰不過十張內外矣上曰所見不至大段乎晩秀曰然矣祖承曰前兼春秋金鳳顯日前承農形摘奸之命纔已往還故敢達矣上曰入侍可也賤臣承命出與金鳳顯偕入進伏上敎鳳顯曰爾所看審處農形果何如耶鳳顯曰臣於日昨承命往高陽陽川金浦富平通津仁川等沿江諸邑看審農形因探老農及遠近行路之所傳則皆以爲如許豐年萬古所無云云而歡聲載路蹈舞相賀而但陽川一邑以近江之故最被沈水之患田畓各穀將無成實之望所見可悶至於富平通津高陽金浦等四邑沿江之處雖不免間間水沈江水稍遠之地則田畓各穀無不穰穰以此較彼大體論之則不足爲痒稼之歎其中仁川一邑自是近江而年年水沈處也然猶今年則果無一畝半畝之爲水所傷者老農之言皆以爲異常矣上曰陽川小邑也民力亦必凋弊而如許樂歲未免獨歉者聞甚矜悶此所以憧憧於宵旰特命爾看審者也民戶果爲幾許而目下頷顑之狀亦果如何耿耿一念殆難形容民間疾苦與弊瘼曾有探來之敎爾須一一詳陳可也鳳顯曰戶爲千餘而昨年豐熟旣紆民力且於畿邑民産朝家之前後軫念蠲減施惠者出尋常萬萬故陽川之民亦被恩澤尙今飽哺而歌詠少無目下失所之歎但秋後則以農爲生者恐不免貧乏之患矣上曰言念陽川民情實爲凜然其許多民戶遑遑失所之狀如在目中如許豐年猶不免艱乏者尤豈不惻然乎朝家於陽川一邑何惜乎別般施惠之道乎災結及身布還上當飭道伯守令使之講究長策期使陽民有安堵樂生之效爾須先將此意下去宣布而今行則不必潛往必以奉命史官之行如例下去招集衆民一一曉諭更以十分惕念無或虛實相蒙一夫之意面飭該倅可也仍敎鳳顯曰外此亦必有民弊之可言者何不詳達乎鳳顯曰臣於今行旣承縷縷下敎故果爲別般詳探而果無弊瘼之可以陳達者臣於陽川路次聞其民之言則以爲今番生蟹特蠲之恩實爲飢民莫大之惠澤云而擧皆攢手頌祝曰吾輩所以樂生而安業者孰非朝家恩德而近年以來大小蠲減之恩指不勝屈實無以報答萬一云云至有感激垂涕者民情於此可見矣上曰雖有節晩之歎猶勝於全然陳置水沈痒稼未可掛鎌處則或種菁蔓似好民間諸議果以爲如何耶鳳顯曰果方播種矣上曰近日之雨得無傷稼之患云耶鳳顯曰雖不如不雨之爲愈亦不至大段妨農云矣上曰爾於明曉下去園所奉審後仍向陽川宣諭後復命可也命退諸臣以次退出
정조 15년
行都承旨柳戇坐行左承旨李祖承坐直行右承旨李洪載坐左副承旨李晩秀坐右副承旨柳文養坐同副承旨李翼晉坐直注書李海淸仕直一員未差假注書趙台榮仕事變假注書安廷善仕
정조 15년
柳戇啓曰新除授禮曹判書鄭昌順吏曹參判朴祐源除拜後過三日不爲出肅依定式推考警責仍卽牌招何如傳曰允
정조 15년
李祖承啓曰大司憲洪檢執義洪彦喆掌令崔守忱任長源持平洪克浩朴載淳牌招啓辭未下監察茶時之意敢啓傳曰知道
정조 15년
柳文養以奉常寺官員以都提調提調意啓曰東籍親耕田所種皮黍皮稷皮粘粟三種今八月旬間當爲成熟之意敢啓傳曰攝刈
정조 15년
柳文養以備邊司言啓曰國家之所當嚴者科場所當飭者士習前後聖敎何等嚴截何等諄複而士習一味乖悖科場一味淆雜有識之憂歎容有極乎今年大比初解隔日無多八路京試官都事將次第下去必有先事申飭然後爲士者或悛舊習爲試官者亦可遵奉而八路矜式惟在漢城若不淸源何得流潔先飭漢城次及八路斷是次第之不可已者科場之弊難以毛擧而撮其最不可不禁者而言之則其一隨從一接之中能解屬文者不過一二人而或令負卜或備任使形形色色環以擁之各定部伍各事爭奪種種變怪職由此出隨從不可不嚴禁也其二卽外場外場之弊會圍或多有之而至於初試法不當入場者欲爲率入則其計甚巧人莫測知內場好矣何必艱辛爲外場乎雖然欲爲冒法率入之人或多知面則難於步入圍內使之潛匿場外製述入送或不無其弊云此則言之汚口書之汚筆名以儒生者何忍爲此而擧世喧傳亦豈全無所見聞而然歟外場不特不可不嚴禁如有現捉嚴法重繩斷不可已其三卽書冊場中挾冊之禁法典所載每當科場雖有禁飭之名實無禁飭之效士習之頑姑無論其在國綱寧不大可寒心乎書冊不可不嚴禁也雖然若因是而搜及衣袴摩遍肥膚亦非所以以禮爲圍之意此亦不可不念其四卽文體科臼中務悅主司之體雖不足以文言之旣有其題則文勢自當有次第之不可紊者而近來爲科業者專以促急爲主無論詩賦義疑起頭與鋪敍必書題字直露題意全沒從淺入深之味此已不成文體而其中反鋪頭爲體尤極怪駭京試如此四方效嚬今則轉至於莫可矯正之境文體之不成猶屬閑事盛世音聲所貴徐緩促急之體在所當禁至於必欲早呈亦是促急中出來意在促急故詩不滿十八句賦不滿三十句疑義下端無四五節更端發明直爲呈納而爲試官者初不詳覽置之入格之中甚者以不東不西無所屬之語未入場之前預書試券下端者滔滔皆是而未見有因此見黜者此則皆試官不能詳察之致今番則無論京外入格試券如有此等事則當該試官從重勘罪以嚴科場斷不可已矣上項諸條俱係不可不嚴飭而若因此而又生別弊以致人命之或有傷損則天下寧有是乎蓋其隨從書冊禁飭之際圍門不爲洞開禁亂下人從以阻搪林立儒生前不得移足後則如潮進其勢安得不自相蹂躪以至傷人乎以是言之隨從之禁書冊之飭意在於欲淸科場而有司之員不善奉行其害至及於人命其所矯救之策反復思惟惟有早開門一事而已科日若在明日則自今日申後已開試門使之掉臂徐步隨意入去則不特儒生擧措不至甚駿隨從之易知書冊之難掩較諸當曉搜覓悤悤不盡其難易不啻懸殊前漢城試已行之事其效不可誣矣雖外方何所妨而不爲此乎此等條項預爲頒示使儒生詳知朝家禁令無或犯科試官詳知朝家法制毋或弛忽則庶不違於古聖王懸法象魏之政以此申飭何如傳曰允鄕貢未復舊之前千般設弊萬方救瘼都屬於治末之歸而曰以末務而抛棄則是固因噎而廢食豈可乎近來法綱日益解紐尤最甚者士習也科弊也今年又復縱弛亦豈曰有國有紀綱乎不能齊以禮義欲以刑法制之者豈不誠王政之羞恥而中庸經文首言修道之敎朱子釋之於章句曰敎者刑政是也大抵不得已而用之於不率敎之類自古在昔聖王之治猶然況近日士習科弊乎以此草記另飭中外知此先甲之令俾各無犯可也
정조 15년
持平朴載淳疏曰伏以臣嚮趁六月十八日慶辰竭蹶西來蹈舞闕外自幸生逢千一之會與同太平之樂不自意薇垣恩除遽降於是月之下攢祝之餘衷情冞激他不暇顧卽伸叩謝者寔出於分義忱誠之不容但已而惟是有自來情勢不敢因冒終至於一日而再違召牌顧其罪合置重辟而聖度天大罰止薄罷曾未幾日旋蒙特敍主恩冞隆臣罪尤大蹐天跼地益無措躬之所也臣頃出郊外數舍之地果爲轉向家鄕之計矣忽聞柏府新命之又下臣是何人得此除旨之聯翩慙恩戴德驚惶震越不敢以在外自處卽地回步進伏私次竊附自歸司敗之義陳章自列伏乞聖明亟賜鐫削因治臣前後違傲之罪以肅朝綱以安私分焉抑臣有所仰陳者方今聖朝右文之治至矣盡矣而獨於科場程式之文漸不如古全無可觀者職由於取早早呈之害也臣待罪南邑時見南方之士效嚬京洛其弊尤有甚焉今其言曰雖有屈原之賦韓愈之文如非速作則無用也是以無論文之善惡惟爭時之早晩使主其試者雖高着眼目大恢公道其於無好文亦奈何大凡人才稟賦自有不同人或閉門覓句或對答揮毫則不可以倚馬之才責之人人而若一是以速爲主則無怪乎科儒之失步於邯鄲也今當秋圍大比其矯救之策惟在於緩其呈券之限出榜之期而申明喩諭於場屋使不得如前之爲則庶有補務實取人之道也且臣在外鄕知有大關紀綱者乘轎禁法本自嚴重雖朝士莫敢犯科而彼閭閻百姓之嫁女娶婦之時無難有乘屋轎者厥惟久矣今則認作當然莫可禁止甚至於官隷驛卒同然行之而不知犯分之爲罪方其行也見其轎樣則一如士夫家內行見其陪行則着道袍把毛扇據鞍而橫馳雖以官長朝官若當着於路上則不得不爲之讓路其中甚者渠輩尋常往來時亦有乘屋轎而行者名分紀綱之壞了無餘據此可知豈非大可寒心者耶臣請令廟堂行會八方嚴飭道臣守令揭法設禁一有法者施以本律以爲懲一勵百之地宜矣臣答曰省疏具悉第一件事早呈等弊卽大關世道奚特文體與士風之不古其所矯救之方許令廟堂稟處第二件事亦令廟堂稟處爾其勿辭察職
정조 15년
辛亥八月初二日辰時上御重熙堂左承旨入侍時行左承旨李祖承記事官李海淸洪樂游徐有聞以次進伏訖上命書傳敎曰劇務相妨兵判兼帶內局之任許遞又命書傳敎曰觀此狀本光州長興咸平務安淳昌等邑頹戶及致死其數如彼夥然極爲矜惻各邑舊還今年一竝勿論至於新還身布中戶以上停退小戶以下倂爲蕩減事分付該道畢奠接形止使之狀聞無論此五邑與他邑致死人生前當捧者無論新舊還與身布勿徵事令廟堂嚴飭分付命退承史以次退出
정조 15년
辛亥八月初二日巳時上御重熙堂左副承旨入侍時左副承旨李晩秀假注書趙台榮記事官洪樂游徐有聞以次進伏訖上命晩秀讀奏御製賜百歲老人申義淸序文訖上曰此序文欲待其子之上來使之齎送矣更思老人之事有難遲待卽令內閣檢書官以爲齎傳之地可也命退承史以次退出
정조 15년
行都承旨柳戇式暇行左承旨李祖承坐右承旨柳文養坐直左副承旨洪仁浩傳旨未下右副承旨沈晉賢在外同副承旨未差注書李海淸病一員未差假注書沈能迪仕趙台榮仕直事變假注書金履載仕
정조 15년
藥房都提調蔡濟恭副提調柳戇啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 15년
李祖承啓曰右承旨李洪載今日不爲仕進卽爲牌招何如傳曰憊矣許遞前望單子入之待下批牌招察任
정조 15년
李祖承啓曰禁衛營將官來言今日本營軍兵日次私習云矣敢啓傳曰待晴爲之
정조 15년
注書李海淸病代以沈能迪爲假注書
정조 15년
事變假注書安廷善奉命在外代以金履載爲事變假注書
정조 15년
承旨前望單子入之沈晉賢落點
정조 15년
柳文養啓曰新除授同副承旨沈晉賢時在京畿楊州牧任所斯速乘馹上來事下諭何如傳曰允
정조 15년
傳于柳文養曰上京守令當日下送後草記
정조 15년
傳于柳文養曰戶房承旨入侍
정조 15년
承旨前望單子入之洪義浩落點
정조 15년
柳戇以吏曹言啓曰孝陵別檢洪樂安呈狀內矣身向於就直之路川水大漲落馬墊溺僅得拯出而吸水已多因以腹脹爲祟吐瀉俱急以今病形萬無時月內動作之望云身病旣如是沈重則不可强令察任今姑改差何如傳曰允
정조 15년
有政吏批判書金文淳參判朴祐源進參議未差右承旨柳文養進以徐龍輔爲吏曹參議李𡊠爲內醫提調申溆爲孝陵別檢李鐔爲順康園守奉官尹行任爲楊州牧使開城留守具庠仍任事承傳以李祖源爲大司成
정조 15년
兵批判書吳載純參判閔台赫參議尹長烈病參知鄭益祚入直進行左承旨李祖承進無政事
정조 15년
傳于李祖承曰未肅拜吏曹參議許遞前望單子入之待下批牌招察任
정조 15년
吏曹參議前望單子入之沈煥之落點
정조 15년
傳于李祖承曰上京守令下送事早朝下敎則今已過申尙不草記此亦紀綱所在堂上推考該色郞官拿處
정조 15년
傳于柳文養曰當該承旨遞差前望單子入之待下批牌招察任
정조 15년
承旨前望單子入之尹行元落點
정조 15년
柳文養啓曰臣與右副承旨李翼晉伴直矣纔已罷職出去伴直無人右承旨尹行元所當牌招而拘於廳規不得請牌何以爲之敢稟傳曰許遞前望單子入之待下批牌招察任
정조 15년
傳于柳文養曰新除授承旨洪仁浩方在罷散中何以爲之敢稟傳曰敍用牌招
정조 15년
傳于李祖承曰觀此嶺伯狀辭雖有多寡之別與昨日湖南數邑事無異言念民事極爲矜悶卽令廟堂謄出湖南所下傳敎一通下送嶺伯處致死人則無論今番狀聞中入錄與否今番大水被溺者竝爲擧行其餘蠲恤之典亦依湖南諸邑例分等擧行事大臣知悉區別行會慰諭安接等事試邑沿路則當令京試官都事爲之餘令道伯各別慰撫而畢奠接後形止使之報來後狀聞以漢城府民家頹壓別單傳于柳文養曰恤典卽爲題給
정조 15년
傳于李祖承曰時囚中尹最遠分揀放送
정조 15년
柳文養以吏曹言啓曰上京守令當日下送後草記事命下矣金川郡守金魯成丹城縣監趙景鎭豐德府使吳載光衿川縣監尹光垂纔已催促下送而星州牧使洪守榮謂有親病長連縣監金漢老堤川縣監李良會俱以身病特敎催促之下終不下去事體所在誠極未安本曹請推之外無他可施之罰何以爲之敢稟傳曰星州牧使試邑不可久曠且承候往來之便近爲念海西守令中相換堤川卽湖西諸邑中水浸最甚處此時守宰不可一刻曠官嚴飭下送如果難强則草記改差後今日政澤差待開門下送長連則年穀向熟幾最道內邑小而事閑待病差使之不多日內下送後草記可也
정조 15년
吏曹口傳政事星州牧使洪守榮海州判官李命杰相換
정조 15년
以京畿監司徐鼎修狀啓判府事兪彦鎬祿俸不爲領受事傳于李翼晉曰令地方官更爲輸送事回諭
정조 15년
以江華留守洪秀輔狀啓今秋習操停止令廟堂稟處事傳于柳文養曰旣念民弊朝筵有下敎此狀啓還下送陸操無異畿伯東伯海伯錦伯處一體分付待備局行會畿營及守摠營停操之意星火知委各邑俾除等待之弊
정조 15년
李翼晉以備邊司言啓曰頃因內需司所報晉州靑谷寺還屬內司便否關問該道矣卽見慶尙監司鄭大容所報則枚擧該牧使丁載遠牒呈以爲近以本寺僧徒殘敗諸般雜役幾皆釐正營納紙物亦爲永蠲僧徒所當不過義僧番錢而已還屬內司非但渠等之所不願若或移屬則番錢歸屬亦無其路至於造寺時效勞一款初無一僧之赴役則旣無酬給之可論昨年以本寺所在香爐一坐納于龍珠寺云而亦非渠寺物力之所入則別無可賞爲辭矣本寺僧徒無勞可酬番錢歸屬亦果掣礙且其所願不在移屬云還屬內司一款置之何如傳曰持一香爐願爲還屬者所爲萬萬無嚴欲爲處分而以事關本寺姑且參酌矣邑報果如此該僧令本邑治罪以懲頑濫之習可也
정조 15년
柳文養以備邊司言啓曰京畿水陸操依例設行之意頃已稟旨行會矣連見道臣狀辭參以道路所傳則今番雨水水邊田畓傷損居多民戶沈墊在在相望慰撫之政正是急務詰戎之多年曠廢雖甚可悶此時行操實有難便畿內巡牙兵摠戎廳束伍操鍊守禦廳合操及江華喬桐永宗等水操竝令停止恐爲得宜畿內如此則關東水災亦不可不念江原道三鎭合操依京畿例使之還寢亦爲不可已之事以此竝爲分付何如傳曰允星火行會兩道及錦伯海伯處俾無等待之弊可也
정조 15년
以江原監司尹師國辭職上疏傳于柳文養曰道伯之尙在含垢恕過之科者一則未見僨誤也一則不欲與邑儒竝勘於一紙也然今番事以疏觀之節節可責者道伯也件件可咎者道伯也設如其言之分疏邑倅之駭擧邑儒之犯分莫非有以致之所謂以疏以牒之自明徒覺其拙處自露而處分之一味不爲在道伯尤屬嚴畏之端則乃敢抗顔游辭有若無所錯謬而辨正其不然者然此等之習焉敢煩浼於朝廷乎萬萬可駭江原監司尹師國上疏捧納承旨罷職承旨至於罷職則上疏入啓非所可論卽令該房處置原疏自政院還給
정조 15년
刑曹參判李時秀疏曰伏以臣見差社稷壇秋享大祭終獻官旣受戒矣又肄儀矣今日方擬出齋忽然眩暈昏倒久而少定兩眼迷瞀右額刺痛悶急叫絶不省四到目下症形極不尋常方謀趁卽醫治駿奔將事實無其望不得不疾聲仰籲伏乞聖慈俯賜諒察令該曹亟爲變通仍治臣瀆撓之罪公私幸甚踏啓字
정조 15년
辛亥八月初三日卯時上御誠正閣藥房入診禮房承旨同爲入侍時藥房都提調蔡濟恭副提調柳戇檢校直閣李晩秀記事官李海淸洪樂游徐有聞右副承旨柳文養假注書趙台榮醫官李翊臣李敬培李惟鑑李春源以次進伏訖濟恭等進前奏曰近日聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣上曰今日王大妃殿湯劑當爲議進使醫官議定當進之劑可也翊臣等曰加味六君子湯恐合當進之劑矣命書榻敎曰王大妃殿進御加味六君子湯三貼製入濟恭曰日前太廟修改事只緣臣等不善擧行致使聖心多日憧憧以添用慮之端區區下情實不勝惶悚之至矣上曰於卿何有展謁日字之退定非不知萬萬未安而雨勢旣未夬晴則殿瓦沾濕反必有妨故不得不姑爲中止而未展拜之前予之憧憧一念何敢須臾少弛晝夜所耿耿者惟是快晴而近日以來雨意尙未夬霽其爲悶慮之狀何可形喩乎大抵修改之役雖屬等閑處必告事由後擧行道理當然典禮亦然則太廟修改之役是何等至重至敬之事而敢以無於例之附階任自遍設於各室者寧有如許道理乎似此莫重之事有此做錯之擧該郞處分烏可已乎撤階之後予之用慮者猶爲少弛之端矣濟恭曰孔子入太廟猶且每事必問則莫重肅敬之地雖一土一石之役豈敢擅爲雖以守僕輩言之何不據例挽止乎可謂節節駭然矣朝家於奉先之事聖孝出天隨事洞屬至矣盡矣而在下者不能仰體有此失錯戶曹堂郞營繕官員及廟司等所爲皆是自作焉逭重律乎上曰此莫非予之誠敬不能孚感於群下而然矣濟恭曰朝家誠孝孰不欽仰乎第伊日事皆臣等之罪也上曰同副承旨入侍出榻敎賤臣承命出傳同副承旨李翼晉進伏上敎濟恭曰次對久未爲之有何廟謨之稟達乎濟恭曰凡係民事自上隨卽處分故別無可以稟定者矣上敎晩秀曰日前所下御製序文持入可也晩秀承命出持入敎濟恭曰此序文欲贈百歲老人申義淸製置已久待其子上來矣更思之老人事有不可遲待故方欲使檢書官齎傳矣仍命晩秀讀奏序文訖上曰此可爲老人傳世之寶矣濟恭曰雲翰昭回發爲典謨臣不勝欽仰贊頌之至而蓋養老之政卽三代之第一仁政而未有若我殿下之如是優老迥出尋常也崇其秩而寵之官其子而榮之朝家恩德已極曠絶而又有別撰十行宸翰德意溢於辭表如許榮寵如許恩禮實是往牒之所無矣自上旣有此特恩臣亦當以贊襄德意之意謹構數行文字以贈老人矣上曰江界府使疏本卿其見之乎濟恭曰見之矣上曰其所陳列卿則以爲何如耶濟恭曰遠外之事有難遙度不可不一問於道伯後稟處矣上曰自備局以爲探問後稟處可也濟恭曰松都近甚凋弊留守若數遞則其爲弊尤難勝言聞前留守具庠多有釐改之事而未及結稍者頗有之云亦甚可悶矣上曰仍任可也出擧條命退諸臣以次退出